
Spremljanje pojava in zatiranje orehove muhe
Na območju Celjske in Koroške regije v tem tednu na večina opazovanih lokacijah na rumenih lepljivih ploščah (RLP) beležimo prve osebke orehove muhe. Ulovi orehove muhe so trenutno še maloštevilni.
V nasadih orehov nadaljujte s spremljanjem ulovov z RLP in dodatkom atraktanta. V nasadih, kjer je bila v lanskem letu zaradi orehove muhe povzročena škoda priporočamo, da opravite prvo škropljenje 4 do 6 dni po prvem ulovu orehove muhe na rumenih lepljivih ploščah. 
Glede na podatke opazovanj svetujemo, da na območju Celjske in Koroške regije opravite prvo škropljenje med 27. julijem in 4 avgustom. 
Za zatiranje orehove muhe sta registrirana pripravka na osnovi aktivne snovi spinosad Laser plus v odmerku 0,075 L/ha pri porabi vode do 3L na drevo v polni rodnosti oz. 380 L/ha in Laser 240 SC v odmerku 0,15 L/ha(se ne trži) pri enaki porabi vode. Škropilni brozgi je potrebno dodati prehranski atraktant Nutrel v 1,5 % koncentraciji (1,5 L/100 L vode), ki privablja odrasle orehove muhe, te se z njim hranijo in s tem zaužijejo tudi insekticid. Navedena kombinacija pripravkov ima dovoljenje tudi v ekološki pridelavi. 
S to mešanico se poškropi spodnjo eno tretjino drevesne krošnje na severni ali vzhodni strani. Za škropljenje se uporabi šobe, ki oblikujejo nekoliko večje kapljice.
V primeru, da boste po škropljenju še beležili ulove orehove muhe, škropljenje enkrat ali dvakrat ponovite v presledku enega do dveh tednov. Tudi v primeru, ko pada več kot 10 mm dežja, škropljenje ponovite takoj, ko se drevesa posušijo. Pripravek Laser plus ali Laser 240 SC se lahko na istem zemljišču uporabi največ 3 krat v eni rastni dobi. Karenca znaša 30 dni. 
Za zatiranje orehove muhe lahko v letošnjem letu uporabite tudi pripravek Mospilan 20 SG, ki je pridobil dovoljenje za nujne primere (velja od 11. 7. do 31. 10. 2024). Uporabite ga v odmerku največ 0,375 kg/ha ob porabi vode 1000 L/ha. Tretira se v času leta muhe in odlaganja jajčec, od razvojne faze začetka rasti zelene lupine, do faze počena zelena lupina, ki omogoča prosto izpadanje ploda (BBCH 71-89). S sredstvom se lahko na istem zemljišču tretira največ enkrat v eni rastni dobi. Uporaba ročne škropilnice ni dovoljena. Karenca za orehe je 14 dni. 
Ulove orehove muhe na rumene lepljive plošče spremljajte do konca prve dekade meseca septembra. Pri poznih sortah (Franquette, Fernor, Fernette), ki zorijo šele sredi meseca oktobra, povzroči muha, ki je aktivna v začetku septembra pogosto več škode kot tista, ki izleta iz tal v zadnji dekadi julija. Zato svetujemo, da tretje škropljenje opravite v prvi dekadi meseca septembra. 
Pripravka Laser plus in Mospilan 20 SG prav tako zatirata jabolčnega zavijača, katerih gosenice se lahko zavrtajo tudi v plodove orehov. V tem času zatiramo drugo generacijo jabolčnega zavijača. Tako boste ob upoštevanju roka zatiranja orehove muhe hkrati zatrli tudi jabolčnega zavijača. 
Za obvladovanje in zatiranje orehove muhe lahko uporabite tudi insekticidno past (vabo) DECIS TRAP OREHOVA MUHA, ki je je zaprt sistem vabe. Sestavljena je iz dvodelne plastične posode, pri kateri je zgornji del (pokrov) na notranji strani impregniran z aktivno snovjo deltametrin. V spodnji posodi so majhne odprtine, ki omogočajo dostop orehovi muhi; v njej je nameščena porozna vrečka, ki vsebuje prehransko privabilo za orehovo muho, in hkrati služi kot lovilna posoda za škodljivca.
Past je že pripravljena za neposredno uporabo. Posamezno past se vzame iz ovojne vrečke in se jo obesi na drevo. V nasad orehov se enakomerno porazdeli od 50 do 100 pasti na ha, odvisno od stopnje napada orehove muhe. Pasti se namesti na južno stran krošnje na višino 1,40 - 2 m od tal. Pasti učinkovito delujejo do 150 dni. Za posamezna drevesa zadostuje 1 past na drevo. 
Pasti se namesti ob pojavu orehove muhe, od začetka razvoja plodov do njihove zrelosti. 
Karenca je zagotovljena z načinom uporabe.
OPOZORILO: Pri uporabi sredstev nevarnih za čebele izvajajte škropljenje izključno pozno zvečer, ponoči ali zgodaj zjutraj, ko so čebele v panjih ter poskrbite, da bo podrast pomulčena!

